Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 222/14/8802	Košice I, 1.7.2015
EEČ : 2-63-196-2015

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako štatutárny orgán spoločnosti XXXXX, so sídlom XXXXX, XXXXX, IČO: XXXXX zadržal a v lehote splatnosti neodviedol poistné na zdravotné poistenie za zamestnancov Union zdravotnej poisťovni a.s., Bajkalská 29/A, Bratislava za obdobie 07/2011 až 11/2011 v celkovej výške 93,22 EUR, ktoré zrazil podľa zákona a Dôvere zdravotnej poisťovni, a.s., pobočka Nitra, Cintorínska 5, Nitra za obdobie 07/2010 do 10/2010 a 07/2011 do 11/2011 v celkovej výške 666,78 EUR, ktoré zrazil podľa zákona

lebo zanikla trestnosť činu

Odôvodnenie:
Uzneseniami vyšetrovateľky Odboru kriminálnej polície Okresného riaditeľstva Policajného zboru v Košiciach, ČVS: ORP-424/4-VYS-KE-2014 zo dňa 27.03.2014 a zo dňa 02.03.2015 bolo podľa § 199 ods. 1 Trestného poriadku začaté trestné stíhanie za zločin neodvedenia dane a poistného podľa § 277 ods. 1, ods. 2 písm. b) Trestného zákona a prečin nezaplatenia dane a poistného podľa § 278 ods. 1 Trestného zákona. 
A uznesením zo dňa 30.12.2014 bolo podľa § 206 ods. 1 Trestného poriadku vznesené obvinenie XXXXX pre prečin neodvedenia dane a poistného podľa § 277 ods. 1 Trestného zákona, ktoré uznesenie bolo dozorujúcou prokurátorkou podľa § 230 ods. 2 písm. e) Trestného poriadku zrušené, ako nezákonné. Následne bolo uznesením zo dňa 21.05.2015 opätovne vznesené obvinenie XXXXX za prečin neodvedenia dane a poistného podľa § 277 ods. 1 Trestného zákona pre skutok, ako je uvedený vo výroku tohto uznesenia.
	Obvinený XXXXX v podstate spáchanie skutku priznal. Obvinený v rámci svojej výpovede dňa 12.06.2015 uviedol, že dňa 09.06.2015 uhradil Dôvere zdravotnej poisťovni a.s. dlžné poistné za zamestnancov za obdobie 07-10/2010 a 07/-11/2011 vo výške 666,78 EUR a Union zdravotnej poisťovni, a.s. za obdobie 07/2011-11/2011 vo výške 93,22 EUR. Nad rámec vyššie uvedeného zaplatil aj poistné za zamestnancov voči Dôvere zdravotnej poisťovni, a.s. za obdobie 12/2011, 01/2012, 04/2012 spolu vo výške 104,03 EUR a Union zdravotnej poisťovni, a.s. za obdobie 12/2011 a 01-03/2012 spolu vo výške 74,18 EUR. 

	Výpoveď obvineného o realizovaných úhradách v celom rozsahu korešponduje s písomným oznámením Union zdravotnej poisťovne, a.s. zo dňa 25.06.2015 (č.l. 407), ako aj oznámením Dôvery zdravotnej poisťovne, a.s. zo dňa 24.06.2015 (č.l. 409).  

	Vyššie uvedeným postupom obvinený splnil podmienky zániku trestnosti činu v zmysle § 86 písm. e) Trestného zákona účinného do 31.12.2012, podľa ktorého trestnosť trestného činu zaniká aj vtedy ak ide o trestný čin neodvedenia dane a poistného, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami a v zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Obvinený XXXXX dodatočne zaplatil dlžné poistné na zdravotné  poistenie za svojich zamestnancov v úhrnnej výške 760,- EUR, teda ešte predtým, ako sa mohol oboznámiť po skončení skráteného vyšetrovania s vyšetrovacím spisom. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Erika Konkolyová
prokurátorka